Päivittäistavarakauppa ry:n toimitusjohtaja Kari Luoto ei allekirjoita tuoretta uutista, jonka mukaan ruoan hinta Suomessa on noussut kaksi kertaa niin paljon kuin muissa EU-maissa.

Luodon mukaan, että ruoan hinta on noussut viime vuosina paljon. Se johtuu hänen mukaansa kansallisista päätöksistä.

– Ihan viimeisinä vuosina meillä on ollut erittäin paljon veronkorotuksia. Ruoan arvolisänvero on noussut kaksi kertaa prosentilla, ja sen lisäksi meille on tullut erilaisia muita valmisteveroja rasittamaan ruoan hintaa. Myös tuottajahinnat ovat nousseet. Täytyy ymmärtää, että loppupäässä kuluttaja sen sitten maksaa, Luoto sanoo.

Täytyy ymmärtää, että loppupäässä kuluttaja sen sitten maksaa. Kari Luoto

Veronkorotuksista olisi Luodon mukaan pidättäydyttävä, jotta hinnat tästä edes pysyisivät siedettävissä rajoissa. Hän muistuttaa, että Suomessa esimerkiksi ruoan arvolisänvero on 14 prosenttia, kun taas muissa vanhoissa EU-maissa se on keskimäärin 5,4 prosenttia.

– Me siis maksamme ruoasta arvolisänveroa 8,5 prosenttia enemmän kuin muut eurooppalaiset. Se on tietysti osa hyvinvointiyhteiskunnan rahottamista, mutta yhtään lisää veronkorotuksia ei ruokaan kaivata, hän sanoo.

Keskisuomalainen uutisoi maanantaina, että Suomessa ruoan hinta on noussut 2000-luvulla lähes 19 prosenttia, kun EU-maiden keskiarvo on vajaa kymmenen prosenttia.

Korjaus 2.6. klo 10.50: Jutusta poistettu kohta, jossa Luoto kommentoi Keskisuomalaisen uutisoimaa ruoan hinnan nousutahtia. Kysytty ajanjakso ei ollut vertailukelpoinen uutiseen liittyen.